ToekomsVenster: Geloof en leierskap | Maroela Media
U maak hom altyd voorspoedig, U skenk hom oorvloedige blydskap deur u nabyheid. – Lees Psalm 21:8
Die moeite en verdriet wat sogenaamde leiers die land nie reeds bereken het nie. Net wanneer 'n mens dink dat daar 'n wending kom word 'n mens weer erg teleurgestel. Van verkiesingsbeloftes kom daar min. Dis dieselfde storie oor en oor – nepotisme, tenderpreneurskap, bedrog, al hierdie dinge sonder behoorlike verantwoording of verantwoordelikheid. Nog 'n kommissie om nog 'n onbehoorlike ding te ondersoek sonder enige noemenswaardige resultate, alles teen verbysterende koste natuurlik.
Konings (leiers) moet verstaan dat hulle per die toelatende wil van God in besondere posisies geplaas word. Daar kom 'n dag van verslaggewing doen oor die mandaat wat aan hulle opgedra is, nie net deur mense nie maar in die besonder van God, juis omdat alle gesag van God af kom. Daarbenewens het burgers 'n verantwoordelikheid om die gesag wat oor hulle aangestel is te respekteer. Dit beteken egter nie dat 'n mens se getuienis in verband met goed wat verkeerd loop nie gehoor sal word nie. God gee aan almal sy Gees sodat ons saam die aangewese pad mag ontdek en waar nodig mekaar tot verantwoording mag roep.